Tisíc a jeden vtip

Tisíc a jeden vtip: Učebnica v-tipológie a ž´artizmu je legendárna antológia vtipov Jána L. Kalinu. Vyšla v roku 1969 v náklade 25-tisíc kusov. Jej autor sa kvôli nej dostal do väzenia. Ján Bábik ju považuje za autorovu najpopulárnejšiu knihu.

Kniha obsahovala 20 kapitol s rôznymi druhmi, žánrami a objektami vtipov. Niektoré kapitoly obsahovali silne protitotalitné vtipy, karikatúry a politickú satiru, ktorej charakter bol pre začiatky normalizácie a cenzúry neprijateľný. K niektorým vtipom bol pridaný aj komentár. Kniha tiež obsahovala veľa kreslených vtipov.

V roku 2020 vyšlo tretie, prepracované vydanie knihy. Doplnené bolo o vtipy, ktoré Kalina zozbieral v nemeckom exile 80. rokov.

 Písanie knihy 
Kalina podľa slov svojej dcéry vtipy odjakživa zbieral a rád ich rozprával. Vlastnil antológie vtipov v rôznych jazykoch z celého sveta. Myšlienkou vydať vlastnú zbierku vtipov sa začal zaoberať začiatkom 60. rokov.  

Kalina rukopis odovzdal vydavateľstvu Obzor v roku 1966. Tlač sa mala realizovať v roku 1968, avšak termín sa stále posúval. Kalina napokon doplnil aj niekoľko vtipov venovaných okupácii až kniha vyšla v júni 1969.

Pre hrozbu zabavenia celého nákladu autor po dohode s vydavateľom najprovokatívnejšie politické vtipy zo zbierky tesne pred vydaním vyradil. 

 Reakcie 
Po vydaní kniha zaznamenala okamžitý úspech, celý náklad 25 000 kusov sa vypredal a dokopy tak zarobila vyše pol milióna československých korún.

Vydavateľstvo sa s Kalinom neskôr súdilo pre údajnú škodu, ktorá vznikla nahradením pôvodných politicky výbušných vtipov, hoci ich samotné vypustenie prebehlo na podnet vydavateľstva.

Keď bol Kalina spolu s manželkou v roku 1972 zatknutý pre poburovanie, vydanie knihy vtipov figurovalo ako jedno z obvinení, avšak išlo o údajný úmysel vydať knihu vtipov v zahraničí. Podľa spomienok dcéry o tom Kalina skutočne uvažoval a rokoval s istým belgickým vydavateľom. Po neúspešnom zaslaní náčrtu kapitol, ktoré boli pri presune cez hranice skonfiškované sa Kalina plánu zahraničného vydania vzdal, no napriek tomu tento úmysel figuroval ako jeden z bodov obvinenia z trestného činu poburovania.

Ďalším dôvodom u Kalinu pritom bolo počúvanie a púšťanie hudby Karla Kryla známym, ktorá sa rovnako ako kniha vtipov predávala legálne a štátnou mocou bola zakázaná až dodatočne. 

Kniha sa stala prakticky politicky nežiaducou a často tajne kolovala medzi známymi. Druhé vydanie knihy bolo zničené. Po nežnej revolúcii vyšla kniha v roku 1991.

 Vydanie v roku 2020 
Kniha vyšla v novom vydaní vydavateľstva Slovart v roku 2020, ktoré je doplnené o protikomunistické vtipy z čias normalizácie. Kalina ich publikoval po emigrácii v roku 1980. Celý príbeh knihy a následná perzekúcia autora komunistickým režimom je detailne opísaná v doslove. Knihu dopĺňajú aj dobové karikatúry zo slovenskej tlače 60. a 70. rokov.

Tretie vydanie knihy inicializovala Júlia Sherwood, autorova dcéra, prekladateľka a propagátorka slovenskej literatúry v zahraničí. Editorom knihy bol Dušan Taragel, ktorý aktualizoval text: niektoré vtipy „príliš previazané na dobové reálie“ boli vynechané. Pridané boli vtipy z času autorovej emigrácie v Nemecku. Fero Jablonovský zozbieral karikatúry, Vlado Holina spracoval grafický dizajn knihy, ktorý odkazuje na pôvodný dizajn Milana Veselého.

 Vydania knihy 




 Referencie 

Kategória:Knihy z 1969
Kategória:Knihy Jána Kalinu